ישיבת מליאה, כנסת 24, פרוטוקול מספר 133, 2022-05-24 00:00

מיקי לוי: היום כ"ג באייר התשפ"ב, 24 במאי 2022.

מיקי לוי: אני מתכבד לפתוח את מליאת הכנסת.

מיקי לוי: אין שר.

בועז טופורובסקי: - - -

מיקי לוי: טוב, בואו ננסה.

מיקי לוי: אני מתנצל.

יריב לוין: אני מניח שזה איתות - - -

מיקי לוי: נאומים בני דקה.

מיקי לוי: מי שמעוניין – בבקשה, הצבעה.

מיקי לוי: תמיד אני נותן לחבר הכנסת מעוז, כי אני בטוח שהוא מצביע, עד שהרשימה תומצא לידיי.

מיקי לוי: בבקשה.

בועז טופורובסקי: הנדסת תודעה 53 או 52?

אבי מעוז: 53.

אבי מעוז: תודה, אדוני היושב-ראש.

אבי מעוז: נאום הנדסת תודעה מס' 53, והפעם – על טעמן של בננות.

אבי מעוז: בשבוע שעבר, בשיחה עם תלמידי כיתה א' באלקנה, הסביר ראש הממשלה בנט שיש כאלה שמסכימים איתו ויש כאלה שלא, והמשיל דעות ליחס לבננות – יש כאלה שאוהבים ויש כאלה שלא.

אבי מעוז: זוהי כמובן הנדסת תודעה, כי המשל הנכון במקרה הספציפי הזה הוא ההבדל בין היחס לבננה רגילה לבין היחס לבננה גנובה.

אבי מעוז: האם יכול להיות שהבננה הגנובה תהיה יותר טעימה?

אבי מעוז: יש כאלה שאצלם זה אכן כך.

אבי מעוז: ולמה?

אבי מעוז: אם נלמד זכות נאמר שזה בגלל שמים גנובים ימתקו.

אבי מעוז: אבל לפעמים זה פשוט כי תאוות השלטון מכשירה כל מרמה, שקר, ציניות והפרת אמונים, או במילה אחת: מקיאווליזם, כלומר חוסר מצפון, מניפולטיביות, רמאות וערמומיות.

אבי מעוז: אני ממליץ לבנט וחבריו לסיים בהקדם את המציאות הנוכחית המביכה והמזיקה, לעזוב את החיים הציבוריים ולהחזיר את מדינת ישראל לעם ישראל.

אבי מעוז: תודה.

מיקי לוי: תודה רבה.

מיקי לוי: חברת הכנסת רון בן משה, בבקשה.

יעל רון בן משה: - - -

מיקי לוי: את לא מוכנה?

מיקי לוי: חבר הכנסת להב.

יוראי להב-הרצנו: אדוני היושב-ראש, חבריי חברי הכנסת, היום כאן 11 הביאו את דבריו של ראש ישיבת מצפה רמון הרב צבי קוסטינר.

יוראי להב-הרצנו: אני מצטט מדבריו: זה הקרב שאני אומר לכולנו, כל אחד במקום שלו, לא להתבייש.

יוראי להב-הרצנו: לקחת אומץ.

יוראי להב-הרצנו: איפה שאתה עובד תגיד: להט"בים – הביתה, הומואים – הביתה.

יוראי להב-הרצנו: רשע ועוד רשע.

יוראי להב-הרצנו: מי שיודע כמה אלימות יש שם.

יוראי להב-הרצנו: רשעים, רשעים.

יוראי להב-הרצנו: והם הולכים להכניס לכל בית את השיגעון הזה, הורה 1, הורה 2.

יוראי להב-הרצנו: מטורפים, אבל כולם שותקים.

יוראי להב-הרצנו: נילחם בכל דבר.

יוראי להב-הרצנו: תפקידנו בכל מקום לא להתבייש ביהדותנו, לא להתבייש.

יוראי להב-הרצנו: לכן הממשלה המשוגעת הזאת, הטירוף הזה, בעזרת השם, ייפול.

יוראי להב-הרצנו: אבל מה שאני אומר לחבר'ה: בואו נילחם, לא נדבר.

יוראי להב-הרצנו: אני אומר לכם תמיד, גם בצבא, גם באזרחות: מדינה יהודית, צבא יהודי, מדינת תורה.

יוראי להב-הרצנו: חבריי חברי הכנסת, אני יהודי, אני ישראלי, אני הומו ואני גאה בזה.

יוראי להב-הרצנו: אלו דברי הסתה פרועים ומסוכנים.

יוראי להב-הרצנו: אותו רב עושה נזק ליהדות.

יוראי להב-הרצנו: הוא מפלג ומשסע, הוא פוגע באנשים רק בגלל מי שהם.

יוראי להב-הרצנו: ב-1 ביולי אני אצעד במצפה רמון במצעד הגאווה, ואני קורא לכל בית ישראל להגיע ולצעוד יחד איתנו.

יוראי להב-הרצנו: האור ינצח את החושך.

יוראי להב-הרצנו: תודה רבה.

מיקי לוי: תודה רבה על דבריך החשובים.

מיקי לוי: אני רואה שחבר הכנסת לוין עסוק, אז אני אתן לחבר הכנסת אבוטבול.

מיקי לוי: בבקשה.

משה אבוטבול: כבוד היושב-ראש, כנסת נכבדה, אני רואה לנכון להקריא לציבור הצופים את מכתבו של מר"ן הרב שלום כהן, ראש הישיבה פורת יוסף, נשיא מועצת חכמי התורה, שבקריאתו קריאת קודש, יחד עם מועצת חכמי התורה מחודש אייר, קורא: אל אחינו בית ישראל, השם עליהם יחיו, שלום וישע רב.

משה אבוטבול: הריני בא בקריאה של חיבה לעזרת השם בגיבורים לפעול ולהשפיע לכל מי שיש בכוחו, ולהצביע עבור רשימת עוגנים בראשות יושב-ראש ההסתדרות מר ארנון בר-דוד, השם יחיו וישמרו, ועימה נציגי תנועת ש"ס הקדושה בראשות הרב דני סיידה, השם יחיו וישמרו, חבר כנסת לשעבר, בבחירות הקרובות להסתדרות.

משה אבוטבול: רשימת עוגנים, אשר שמה לה - - -

מיקי לוי: חבר הכנסת אבוטבול, אני רק רוצה לשאול אותך אם באמת - - -

עיסאווי פריג': - - -

מיקי לוי: לא, אני מדבר אל חבר הכנסת אבוטבול.

מיקי לוי: אתה באמת רוצה להתערב בבחירות להסתדרות ממליאת הכנסת, לחוות דעה כזאת או אחרת לצד זה או אחר - - -

משה אבוטבול: אני חושב - - -

מיקי לוי: רק תן לי לסיים.

מיקי לוי: אני הייתי ממליץ לך לחשוב פעמיים.

מיקי לוי: לטעמי, לא ראוי לכנסת להתערב בבחירות במוסד אחר.

מיקי לוי: בעצם הקראת המכתב הזה אתה יוצר מין התערבות.

מיקי לוי: המלצתי – אני אתן לך את רשות הדיבור – תחשוב אם אתה רוצה לשבת במקומך ולחשוב מה אתה רוצה, ואני אתן לך פעם נוספת.

משה אבוטבול: אדוני היושב-ראש, אני חושב שחבר כנסת צריך להיות מעורה בכל דבר ציבורי שקורה במדינה.

מיקי לוי: אני הצעתי את ההצעה.

משה אבוטבול: אני מקבל את ההצעה שלך, ואני מבקש, היות שהמכתב הופרע באמצע קריאתו, לתת לי את הדקה הזאת, כי אני לא צריך לשמוע את הדברים.

משה אבוטבול: אני מבקש לחדש לי את הדקה לקרוא את זה, כי אני סבור שהציבור בישראל צריך לדעת את כל דעותיי, מהן דעותיי.

משה אבוטבול: אני אומר אותן בלי להתבייש.

מיקי לוי: אתה מתערב התערבות בוטה במהלך בחירות כאלה או אחרות.

מיקי לוי: חשוב על כך שמישהו היה עושה את זה בארגון כזה או אחר.

משה אבוטבול: כל אחד יעשה מה שהוא רוצה.

משה אבוטבול: אני מבחינתי אומר את עמדתי.

משה אבוטבול: אני אף פעם לא שמעתי דבר כזה.

מיקי לוי: הינה, אתה יכול לשמוע את זה ממני כיושב-ראש הכנסת.

מיקי לוי: אני נותן לך את זכות הדיבור, בבקשה.

משה אבוטבול: אז אני מבקש לתת לי את זכות הדיבור ולכבד אותי ולאפשר לי את הדקה שהייתה לי.

משה אבוטבול: תודה רבה.

מיקי לוי: אני מחזיר לך.

משה אבוטבול: כבוד היושב-ראש, כנסת נכבדה, כבוד השר, אני רוצה, ברשותכם, להקריא את מכתבו של הרב הגאון הרב שלום כהן, מרן ראש ישיבת פורת יוסף, נשיא מועצת חכמי התורה, מחודש אייר – קריאת קודש: אל אחינו בית ישראל, השם עליהם יחיו, שלום וישע רב.

משה אבוטבול: הריני בא בקריאה של חיבה לבוא לעזרת השם בגיבורים לפעול ולהשפיע לכל מי שיש בכוחו, ולהצביע עבור רשימת עוגנים בראשות יושב-ראש ההסתדרות מר ארנון בר-דוד, השם יחיו וישמרהו, ועימה נציגי תנועת ש"ס הקדושה בראשות הרב דני סיידה, השם יחיו וישמרו, בבחירות הקרובות להסתדרות.

משה אבוטבול: רשימת עוגנים, אשר שמה לה למטרה, בין היתר, לדאוג לזכויותיהם ומעמדם של העובדים בכלל ושומרי התורה והמסורת העמלים לפרנסתם בפרט, ועל אחת כמה וכמה בעת הזאת, אשר נחתם עימה הסכם אשר דואג ומשפר את תנאי מחייתם והעסקתם של אלפי העובדים והעובדות המסורים של רשת בני יוסף, מעיין החינוך התורני.

משה אבוטבול: והריני לברך בברכת כוהן את כל העוזרים והמסייעים למען הצלחת רשימה זו, בפרט נציגי התנועה הקדושה והפעילים בכל אתר ואתר, שחפץ השם בידם יצלח ויבורכו בכל מילי דמיטב בבריאות גופא ונהורא מעליא, באושר וכבוד ונחת מכל יוצאי חלציהם, אורך ימים ושנות חיים, אמן.

משה אבוטבול: בברכה, הרב שלום כהן; לצידו: הרב שמעון בעדני, הרב משה מאיה, הרב ראובן אלבז והרב דוד יוסף.

משה אבוטבול: והיות שהיום מתקיימות הבחירות אני קורא לכולם: רוצו להצביע – ולהשפיע – כבקשתו של מרן ראש הישיבה, לרשימת עוגנים.

משה אבוטבול: תודה רבה.

מיקי לוי: חבר הכנסת טופורובסקי.

בועז טופורובסקי: תודה, אדוני היושב-ראש.

בועז טופורובסקי: חבריי חברות וחברי הכנסת, גם השבוע אני אקריא את שמות ההרוגים ואציין את תאונות הדרכים הקטלניות שהתרחשו בשבוע החולף.

בועז טופורובסקי: ביום רביעי, 18 במאי, נהרג רוכב אופנוע, צעיר בן 28, בכביש 70, סמוך ליישוב אבו סנאן.

בועז טופורובסקי: ביום שישי, 20 במאי, נהרגה צעירה בת 17 בתאונה רבת נפגעים בכביש 652, סמוך לפרדס חנה-כרכור.

בועז טופורובסקי: הבוקר, 24 במאי, נהרג נהג משאית בן 38 בתאונה בכביש 6, סמוך למחלף נחשונים.

בועז טופורובסקי: שלושה בני אדם נהרגו השבוע.

בועז טופורובסקי: 141 בני אדם נהרגו מתחילת השנה, ובהם 25 רוכבי אופנוע, ארבעה רוכבי אופניים וקורקינטים חשמליים ושלושה רוכבי אופניים.

בועז טופורובסקי: אני מציין את הנתונים האלה בגלל שהיום בבוקר קיימנו דיון בוועדת המשנה לבטיחות בדרכים בכל מה שקשור לשליחים שנוסעים באופניים חשמליים או קורקינטים או קטנועים כאלה ואחרים ברחבי העיר, והפכו לתופעה שמצד אחד היא מבורכת, כי היא מנגישה עסקים לצרכנים, אבל מצד שני היא קצת מסוכנת בדרכים ודורשת איזושהי התייחסות.

בועז טופורובסקי: קיבלנו תשובות חלקיות.

בועז טופורובסקי: יש לנו עוד הרבה מה לעשות, אבל גם כאן אנחנו לא נוותר עד שאנחנו נמנע סיכונים מיותרים בדרכים.

בועז טופורובסקי: אנא, אני מבקש מכולם, סעו בזהירות.

בועז טופורובסקי: תודה.

מיקי לוי: תודה רבה.

מיקי לוי: חברת הכנסת רון בן משה, בבקשה.

יעל רון בן משה: תודה רבה, אדוני היושב בראש.

יעל רון בן משה: חבריי חברי הכנסת, אתמול תושבי הערבה התבשרו על שדרוג מערך הרפואה הדחופה באזור, תוספת משמרת שלישית וכן שירות אמבולנס וצוות מד"א בערבי חג ובימי סוף השבוע, כך שהערבה תהיה מכוסה סוף-סוף 24 שעות ביממה, שבעה ימים בשבוע, בשירותי אמבולנס מצילי חיים.

יעל רון בן משה: אני מודה לשר הבריאות ולמשרד הבריאות, למד"א ולמנכ"ל מד"א אלי בין, לראש המועצה האזורית הערבה התיכונה מאיר צור ולתושבים שדחפו קדימה – לאורית אביב, שפנתה אלינו פה בכנסת לוועדה לפניות הציבור, לנדב איילון, מזכיר מושב חצבה, מתנדב מד"א מסור, לשעבר קב"ט המועצה, ולאיש מד"א באזור אלי שריקי.

יעל רון בן משה: הם הכוח המניע, ביחד עם בעלי התפקידים במועצה האזורית, שפועלים בנושא כבר למעלה משש שנים.

יעל רון בן משה: אני ליוויתי את התהליך בוועדה לפניות הציבור בעקבות פניות שהגיעו אלינו לוועדה גם מהערבה, גם מהגולן, גם מהגליל.

יעל רון בן משה: בשל המאפיינים הייחודיים של הערבה נדרשות התאמות ייחודיות למרחב הזה גם בשירותים מצילי החיים.

יעל רון בן משה: תושבים בערבה מרוחקים מרחק של שעה וחצי מבית חולים קרוב.

יעל רון בן משה: הצעד הזה של תוספת האמבולנס והמשמרות הוא משמעותי ומשמח אבל הוא רק ההתחלה.

יעל רון בן משה: גם הגולן והגליל נדרשים למענים ייחודיים בתחום הצלת החיים.

יעל רון בן משה: בישיבת הוועדה לפני שבוע הנחיתי את משרד הבריאות להגיש עד סוף שנת העבודה הנוכחית, סוף שנת 2022, עדכון של לוחות הזמנים ליצירת תוכנית לפריסת נקודות ההזנקה של האמבולנסים, בדגש על ניידות לטיפול נמרץ, ודרשתי שהתוכנית המלאה תוגש לוועדה תוך התייחסות לביטוי התקציבי כבר בתקציב המדינה הקרוב לשנת 2023.

יעל רון בן משה: תודה רבה.

מיקי לוי: תודה רבה.

מיקי לוי: חבר הכנסת לוין, אתה אחרון, אין לי ברירה, פשוט.

מיקי לוי: דחיתי ודחיתי כי הוא היה עסוק בשיחה.

מיקי לוי: בבקשה.

יריב לוין: תודה, אדוני היושב-ראש.

יריב לוין: כבוד השר, חברות וחברי הכנסת, אני מבקש להעלות כאן נושא שאולי הוא הנושא הכי חשוב שבא לפתחנו בקרוב – ולמרות העוצמה האדירה שמתקרבת אלינו הוא לא קיים כמעט בשיח, ואני בטוח שהדבר הזה ישתנה, לצערי הרב, מהר מאוד – והוא הצונאמי הכלכלי האדיר שמתקרב לכאן.

יריב לוין: אדוני היושב-ראש, אתה בקיא מאוד בנושא הזה.

יריב לוין: אנחנו רואים את הנתונים של כ-10% אינפלציה שנתית בבריטניה כבר עכשיו, 8% בארצות הברית, עליית מחירים דרמטית, מחסור הולך וגדל למשל בתבואה – וצריך להבין שכשחסרה תבואה זה מתורגם למחסור אחר כך בעופות ובבשר ולעליית מחירים גבוהה – והרשימה בנושא הזה היא כמובן ארוכה מאוד.

יריב לוין: האירוע הזה מתקרב אלינו במהירות אדירה.

יריב לוין: צריך לומר שאנחנו עוד לא מרגישים אותו במלוא העוצמה בזכות העובדה שהוצאנו את הגז מהמים, ולכן לפחות בתחום האנרגיה עליות המחירים הן לא בעוצמות שהיינו חווים אלמלא הדבר הזה.

יריב לוין: אני חושב שהממשלה חייבת, חייבת להיערך ולנקוט צעדים עכשיו, לפני שנימצא במשבר דרמטי.

יריב לוין: ולצערי הרב, לא רק שלא ננקטים צעדים, אני גם לא רואה שמישהו בכלל משקיע בעניין הזה מחשבה או נותן לו תשומת לב.

יריב לוין: כל תשומת הלב מופנית לצערי לכל מיני עניינים אחרים, כפי שראינו אתמול בוועדת הכספים.

יריב לוין: אני קורא מכאן לממשלה להתעשת.

יריב לוין: יש פעולות שאם לא תינקטנה עכשיו, מבעוד מועד, לעשות אותן אחר כך יהיה מאוד קשה, ואת המחיר, לצערי הרב, ישלמו כלל אזרחי ישראל.

מיקי לוי: תודה רבה על הדברים החשובים.

מיקי לוי: אני מבקש להצטרף.

מיקי לוי: המשבר הזה, שחלקו לפחות בעקבות המלחמה באוקראינה – משבר החיטה, התבואה, השעורה – יביא למשבר חלבונים.

מיקי לוי: לא יהיה אוכל להאכיל את בעלי החיים, ואז זה יפגע גם בתוצרים של חלב ותוצרים של חלבונים מן החי עבור מי שזקוק לכך.

מיקי לוי: המשבר שמידפק על דלתנו הוא משבר ענק, וראוי לה למדינת ישראל שתכין עצמה מבעוד מועד כדי לצבור תבואה, כדי לסגור עם ספקים, כדי לסגור עם ספקי שמן ועם כל מה שקשור בכך.

מיקי לוי: משבר החלבונים המידפק על דלתנו הוא לא משבר כלכלי, הוא משבר קיומי עצום, רחב ממדים, בגלל שיש פגיעה ממשית בכל נושא התבואה העולמי.

מיקי לוי: לצערי, איני איש בשורות.

מיקי לוי: זה עלול להיות משבר כלל-עולמי.

מיקי לוי: כולי תפילה שאנחנו נעשה את כל המהלכים המתאימים כדי שלפחות או שהוא ידלג על עלינו, או שאנחנו נחווה את זה בצורה הרבה פחות קשה.

מיקי לוי: חלבונים, חלבונים, חלבונים, זה כרגע שם המשחק.

מיקי לוי: תוצרים - - -

יעל רון בן משה: - - -

מיקי לוי: הלוואי.

מיקי לוי: אם הייתי ממקום מושבי – יושב פה יושב-ראש הכנסת, קודמי בתפקיד.

מיקי לוי: זה לא נתון לשיקולנו, אבל אני אומר מכאן לממשלה, לשר עיסאווי פריג', בעקבות מה שאמר חבר הכנסת לוין ומה שאני הוספתי בנושא התבואה, המשבר העולמי, המלחמה באוקראינה: 40% מהתבואה האירופית זה אוקראינה.

מיקי לוי: זה לא דבר של מה בכך.

מיקי לוי: זה אומר שכל בעלי החיים יחוו, חס וחלילה, רעב, ואז זה יפגע גם בחלבונים עצמם, במשק החלב, והשרשרת הזו היא בלתי נגמרת.

מיקי לוי: ההערה שלך היא סופר-נכונה.

מיקי לוי: אני הצטרפתי רק לדברים שאמרת, ניצלתי את ההזדמנות.

מיקי לוי: תודה רבה לך.

מיקי לוי: אנחנו ממשיכים בסדר-היום.

מיקי לוי: ציון ימים מיוחדים – ציון יום המודעות לבריאות הלב, הצעות לסדר-היום מס' 2465, 2546 ו-2553.

מיקי לוי: נאומים.

מיקי לוי: חבר הכנסת זאב בנימין בגין, בבקשה.

זאב בנימין בגין: אדוני היושב-ראש, חבריי חברי הכנסת, אומנם לא רבים הנוכחים כאן באולם; זה יום שלישי, מסורת היא בידינו שלא רבים נוכחים.

זאב בנימין בגין: כבוד השר חברי עיסאווי פריג', היום הזה, יום בריאות הלב, פרי יוזמתי ויוזמתו של אלי שבתאי, שהוא מושתל לב שעבר רבות עד שהגיע ליכולת וקודם כול לצורך בלב מושתל, והוא יוזם היום הזה.

זאב בנימין בגין: ניתן לומר: רחש ליבו דבר טוב, כפי שלמדנו מתהילים.

זאב בנימין בגין: בכנס באודיטוריום כאן, בכנסת, בצוהריים, הוא ריגש אותנו בסיפור האישי שלו.

זאב בנימין בגין: בעקבות יוזמתו, סיעתנו, סיעת תקווה חדשה, החליטה לאמץ את היוזמה הזאת, והטילו עליי להעניק את החסות בתקציב צנוע, אבל את הארגון הטילו בידי מנהלת סיעת תקווה חדשה לילך מנחם, והיא עשתה את עבודתה באופן יוצא מן הכלל, וציינו את היום הזה לא רק באודיטוריום אלא גם בכמה מוועדות הכנסת, שם הייתה נוכחות יפה, גם של כיתות מבתי ספר אחדים במגמות רפואה.

זאב בנימין בגין: אודה על האמת שלא ידעתי שיש מגמות כאלה בכמה וכמה בתי ספר.

זאב בנימין בגין: על תפקיד הלב עמדו קדמונים, גם מצד אחד וגם מצד שני.

זאב בנימין בגין: "עלץ לִבי בה'", קראה בשמחה חנה אם שמואל.

זאב בנימין בגין: בקוהלת, היועץ הטוב, מצאנו: "ושתה בלב טוב יינך כי כבר רצה האלֹהים את מעשיך".

זאב בנימין בגין: אלה ביטויים להשלמה, לשלמות פנימית, לשמחת הלב, שהם, על פי הבנתי הבלתי-רפואית, הבלתי-מדעית, מקור לבריאות.

זאב בנימין בגין: ומצד שני, למשל באיכה: "על זה היה דוֶה ליבנו על אלה חשכו עינינו".

זאב בנימין בגין: ובבראשית, אפילו על ריבונו של עולם: "ויתעצב על לִבו" – כאן משתלט הצער ומבשר חולי.

זאב בנימין בגין: כל זאת אני אומר מתוך התבוננות רבת-שנים בחברים, בקרובים, קורא עיתונים.

זאב בנימין בגין: אני חושב שהדברים האלה במידה רבה מבטאים את המציאות, אם כי אינני מתיימר להביא בפניכם מסקנה מדעית.

זאב בנימין בגין: ארחיב מעט את היריעה, אדוני היושב-ראש, ברשותך, ואציין שבשנתיים האחרונות חזינו בארצות רבות וגם כאן, בארצנו, בהתקפה רבתי, עיוורת, על המדע, על יסודותיו, על שיטותיו, על גילויו, על מסקנותיו, וחזינו בחוסר אמון מוחלט בהמלצות מומחים.

זאב בנימין בגין: חלקו גם על חלק מן ההתפתחות הטכנולוגית, על המבחן המדעי.

זאב בנימין בגין: צריך להבין: גם כשהסבירו לנו שכל חברות התרופות הן מושחתות והתרופות שלהן מזיקות – למשל, בעניין שלפנינו, תרופות מונעות בהשתלת איברים, שהגוף דוחה אותם לעיתים, הן פרי של ידע מדעי שנאסף בדקדקנות במשך שנים רבות.

זאב בנימין בגין: עצם ההבנה של פעילות הלב ומערכות הגוף הקשורות בו, ואיזו לא קשורה בו, מבוססת על ידע מדעי, ולכן עלינו למסור כבוד לרופאים, כבוד לרופאים החוקרים, כבוד לרופאים המבצעים, כבוד למדענים.

זאב בנימין בגין: ובהקשר זה אני מבקש, אדוני היושב-ראש, להביע גינוי תקיף וחריף לתופעה שאיננה מסתיימת לנגד עינינו, ואבקש לגנות את תוקפיה הכמעט-קבועים של ד"ר שרון אלרעי פרייס ולקרוא לה מכאן קריאת חזקי ואמצי, אל תערוצי ואל תיחתי ותמשיכי לתרום, כפי שאני יכולתי להעיד, חזיתי, ראיתי ושמעתי את תרומתה, את גישתה, את השקט שבו היא דוברת והביטחון המדעי שהיא ניחנה בו על סמך הידע שלה.

זאב בנימין בגין: כמובן, אנחנו יודעים שלאורח החיים יש חשיבות רבה כדי לא להגיע למחלת הלב, כדי לא להגיע למחלת הלב, וחלילה אפילו לצורך של התיקון הקשה הזה של השתלת הלב.

זאב בנימין בגין: גם כאן יש חשיבות לא רק, כפי שממליצים, לספורט, לפעילות הגופנית, וכפי שאמרתי לשלמות הנפשית, עם כל צרותינו וכל אתגרינו.

זאב בנימין בגין: גם כאן יש מקום לתרופות.

זאב בנימין בגין: גם הן פרי לא רק של טכנולוגיה אלא של הגילוי המדעי הראשוני של המבנה של המולקולה, ואחר כך, כמובן – יישום השפעתו על גוף האדם.

זאב בנימין בגין: כל אלה חוברים להם יחדיו לתמונה שצריכה לגרום לנו לתחושה של תקווה כי אם נפעל כהלכה, אם נחנך את הנוער כהלכה – וגם מבוגרים לא מאחרים לסגל לעצמם אורח חיים בריא – אנחנו לא רק נחסוך דמים מרובים לקופת המדינה, אנחנו נזכה לא רק לאריכות ימים כפי שאנחנו רואים לפנינו בשנים האחרונות, אלא לאריכות של חיים ואיכות חיים כפי שאנחנו מצפים.

זאב בנימין בגין: אני מאוד מקווה שזו ההתפתחות החיובית שנראה בשנים הקרובות.

זאב בנימין בגין: תודה, אדוני היושב-ראש.

מיקי לוי: תודה רבה לחבר הכנסת בגין.

מיקי לוי: חבר הכנסת מקלב, בבקשה.

אורי מקלב: תודה רבה, אדוני היושב-ראש.

אורי מקלב: מכובדי השר, חבריי חברי הכנסת, בתחילת דבריי ברצוני להודות לחבר הכנסת זאב בנימין בגין גם על דבריו אבל גם על כך שהוא אימץ את היום הזה כאן, בכנסת, עם כל המשתמע מכך, ונתן את מה שהוא יכול לתת ומה שהיה צריך פה כדי שהיום הזה יצוין בכנסת.

אורי מקלב: אנחנו יודעים שאנחנו מציינים מפעם לפעם, כמעט בכל שבוע או מעת לעת ימים מיוחדים בעניינים מסוימים כאן, בכנסת.

אורי מקלב: יש לזה לפעמים כמה מטרות, אבל ודאי יש בחלק גדול מהדברים מודעות, התייחסות, לקדם דברים.

אורי מקלב: כשאנחנו מדברים היום על נושא של בריאות יחד עם בריאות הלב, אז יש ודאי דברים רבים שנעשו בתחום המחקר, בתחום הרפואה, במודעות לדברים, בחינוך בנושא הלב.

אורי מקלב: אין ספק שנושא הלב הוא נושא שמטפלים בו, ובאמת גם מבחינה רפואית הוא נמצא במקום שיש בו תמותה, או אחד מהדברים שמביאים לזה, וגם היום נמצאים בו החולים הקשים שיש, והוא חולי מרכזי ובעיה מרכזית.

אורי מקלב: אנחנו מבינים את חשיבות המאמצים והאמצעים לנושא של בריאות הלב, ואני חושב שנעשה.

אורי מקלב: אם נסתכל על הרפואה, גם בישראל – בכל מקום בעולם, אבל בוודאי שישראל נמצאת במקום טוב, והיא יודעת היום לתת מענה.

אורי מקלב: היום במדינת ישראל אפשר לקבל טיפולים, אני חושב, מקצועיים, מודרניים, עם טכנולוגיה חדישה ביותר, כדי לשפר את ההתמודדות עם מחלות הלב, עם בעיות הלב, עם חולי הלב.

אורי מקלב: אבל גם בחלק של ההסברה נעשים מאמצים גדולים מאוד, בחלק אחרי זה – של מניעה, שיש בזה חשיבות מאוד מאוד גדולה, ויש בוודאי גם אחרי זה, בשיקום וההתמודדות.

אורי מקלב: אני רוצה להתחבר למה שאמר חבר הכנסת בגין, שגם לתרבות, גם לתרבות יש השפעה ולסביבה יש השפעה.

אורי מקלב: בחלק הזה – אנחנו בעניין הזה גם צריכים ליצור סביבה מתאימה.

אורי מקלב: אנחנו אוהבים הרבה להתבטא ב"לוקח ללב", "מכל הלב", "נותן את הלב".

אורי מקלב: יש לנו הרבה דברים שאנחנו גם שמים את הלב באופן מרכזי, אבל אין ספק שחוץ מהנושא הרפואי והמודעות להליכות שלנו בעניין הזה, להתנהגות שלנו, גם לחיי היום-יום, לאופן הזה שככל שאדם מרוצה יותר ונינוח יותר והסביבה שלו משדרת כך – גם בעניין הזה, במיוחד בדבר הזה, שהוא גם מושפע מהסביבה ומהתרבות, אנחנו צריכים באמת גם את העניין הזה לחזק.

אורי מקלב: אבל אני בכל אופן שואל את השאלה גם כיום: האם אנחנו נותנים רפואה שווה לכולם; ביום הזה, כשאנחנו מדברים על לב, האם כל אחד היום, כל תושבי מדינת ישראל, בפריפריה ובמקומות רחוקים, אוכלוסיות – האם לכולם אנחנו נותנים אותו דבר; האם המודעות וההסברה והפעולות שנעשות והחינוך שנעשה, האם זה ניתן לכולם.

אורי מקלב: לצערנו, זה לא ניתן לכולם.

אורי מקלב: נכון שהיום אנחנו הרבה מנסים לקרב את הרפואה, הרפואה מרחוק, ויש באמצעים הטכנולוגיים האפשרות לעשות את זה, אבל בסופו של דבר זה לא אותו דבר.

אורי מקלב: בחלק הזה אנחנו עדיין צריכים לדעת שיש לנו הרבה מה לעשות.

אורי מקלב: אין אותו מידע, אותן פעולות, אותם שירותים רפואיים, ואחרי זה, השיקום – אין אותו דבר, לא לכולם עושים אותו דבר, וזה משפיע מאוד.

אורי מקלב: אנחנו חושבים שגם בחלק הזה, אבל בוודאי בכל הרפואה, יש לנו עוד הרבה מה לעשות קדימה, לחשוב קדימה.

אורי מקלב: אנחנו צריכים לחזק את כל הפעולות שנעשות היום על ידי עמותות ועל ידי ארגונים, גם במחקר וגם במודעות וגם בחינוך, ובכלל לתת את התנאים ואת הזכויות שיש מסביב לכל נושא הלב.

אורי מקלב: היום אנחנו מגיעים לטכנולוגיות ולביצועים רפואיים ופרוצדורות רפואיות מאוד מאוד מתקדמות, אבל עדיין לא ראינו שיש ירידה דרמטית בנושא הזה.

אורי מקלב: אין ירידה דרמטית.

אורי מקלב: גם יכולים להסביר באוכל הלא-בריא ובאיכויות שפחות נעשות, בספורט שפחות נעשה או בפעילות הגופנית, שהיא חשובה מאוד בעניין הזה והיא צריכה להיות נגישה לכולם לפי הצרכים של כולם.

אורי מקלב: אבל אני אסיים, אדוני היושב-ראש וחברי הכנסת, בחלק הזה שאנחנו מדברים עליו, שהוא רפואה שווה לכולם שהיא נגישה לכולם.

אורי מקלב: היום לצערנו יש טכנולוגיה, חשיפה לטיפולים רפואיים ותרופות, ואין אפשרות להגיע לכולם.

אורי מקלב: אני דיברתי פעם באירוע כאן בכנסת בנושא קופת חולים, דיברנו על כך שהיום לרוב מדינת ישראל יש שב"ן, שירותי בריאות נוספים.

אורי מקלב: בשב"ן אתה בעצם מודע לכך ואתה הולך לרופא פרטי, אתה הולך לרופאים יותר, והוא אומר לך מה יש היום להציע.

אורי מקלב: הוא חושף בפניך מה יש להורים לתת לילד שיש לו בעיה רפואית, או ילדים להורים שלהם, ואז מתברר שאין לנו את הכול.

אורי מקלב: בעניין הזה יש פער גדול מאוד בין מה שאנחנו יכולים לתת למה שהיום הרפואה יכולה באמת לתת, מענים שהרפואה נותנת.

אורי מקלב: אבל מתרחקים מאוד בחלק הזה שאנחנו לא נותנים, במוגבלות.

אורי מקלב: אנחנו לא מדברים על סל התרופות באופן כללי, על פרוצדורות ועל תרופות.

אורי מקלב: היום אנחנו נמצאים בפער שהוא מתרחב ונהיה יותר גדול ממה שהיום הרפואה יכולה לתת, וזה דבר שהוא קשה מאוד, מכיוון שאתה מודע.

אורי מקלב: מישהו מכיר כאן מצב שההורים לא ייתנו לילד את הכול?

אורי מקלב: הילדים לא ייתנו להורים את הכול אם יש דברים טיפוליים כאלה או תרופות כאלה?

אורי מקלב: הוא מודע לזה, ומה הוא יעשה שהוא לא יכול לתת ואנחנו לא נותנים מענה?

אורי מקלב: אז גם את הפערים האלה, יש חשיבות מאוד מאוד גדולה לצמצם אותם.

אורי מקלב: לכן אני רוצה להודות לכל מי שנטל חלק ביום הזה, על החשיבות של היום הזה, שמביא לנו תועלת עתידית מאוד גדולה, ונדע להצביע שאנחנו צמצמנו ונתנו מענים ברפואת הלב וברפואה בכלל.

אורי מקלב: תודה.

מיקי לוי: תודה רבה.

מיקי לוי: חבר הכנסת רז, בבקשה.

מוסי רז: אדוני היושב-ראש, חברי השר, מברוכ.

עיסאווי פריג': לא ידעתי שאתה כאן.

מוסי רז: אני באתי רק בגללך.

מוסי רז: מברוכ על מה שעשיתם אתמול עם לשכת עורכי הדין, עם מרוקו.

מוסי רז: כל הכבוד.

מוסי רז: חברי היושב-ראש, חבריי חברי הכנסת, אני עליתי לדבר על הנושא הזה של המודעות לבריאות הלב משלוש סיבות עיקריות.

מוסי רז: אני מסכים חמה שאמרו כל קודמיי, אבל 1.

מוסי רז: רציתי להגיד שזה חשוב לי, ואני שמח שחשוב לממשלה הנוכחית וחשוב למפלגתי – חיזוק מערכת הבריאות בכלל.

מוסי רז: לכן גם בתקציב המדינה מערכת הבריאות קיבלה מיליארדים נוספים.

מוסי רז: ומעמד עובדי הרפואה, ההתקפות האלימות עליהם, אם אלימות פיזית ואם אלימות מילולית, שלעיתים גרועה כמעט כמו האלימות הפיזית, ההשמצות ברשתות וכל הסיפורים האידיוטיים האלה על ארגון הבריאות העולמי וכל הדברים האלה – חייבים לעשות להם סוף.

מוסי רז: דבר שני שרציתי לומר – בריאות הלב היא דבר משמעותי, משום שזה אחד מגורמי המוות המשמעותיים בישראל ובעולם.

מוסי רז: בישראל ממתינים כ-70 חולות וחולים להשתלת לב.

מוסי רז: הם חלק מלמעלה מ-1,000 ילדים ומבוגרים שממתינים להשתלת איברים בכלל.

מוסי רז: מעל 800 ממתינים להשתלת כליה, מעל 150 – לכבד ומעל 120 ממתינים להשתלת ריאות.

מוסי רז: רק כ-500, כלומר פחות מחצי מהממתינים, יזכו להשתלה בשנה הקרובה.

מוסי רז: תארו לכם, מחכים יותר משנה, וכ-100 ימצאו את מותם בהמתנה; לא כולם מלב, כן?

מוסי רז: בכל שנה מתווספים עוד מאות חולים לרשימת ההמתנה.

מוסי רז: בשווייץ עברה בשבוע שעבר החלטה במשאל עם שמשנה את האופן שבו מתקבלות תרומות איברים.

מוסי רז: מרגע זה כל אדם בשווייץ – וקיבל את זה הציבור ברצון, כי זה מציל חיים – כל בן אדם בשווייץ הוא תורם איברים אלא אם כן ביקש אחרת או משפחתו ביקשה אחרת, זאת אומרת, לא כמו אצלנו, שצריך לבקש רשות מהמשפחה ברגע הכי נורא בחייה, ולפעמים זה קשה, אלא הופכים את המשוואה: כולם תורמים.

מוסי רז: יש בזה בעיות, הרבה בעיות, וצריך לדבר עליהן במליאה, בוועדות.

מוסי רז: אני הנחתי הצעה כזו על שולחן הכנסת.

מוסי רז: הצעות דומות הציעו חבריי במרצ לאורך השנים.

מוסי רז: הבאתי גם הצעה כזאת להצבעה בכנסת העשרים.

מוסי רז: היא נפלה, אבל הגיע הזמן שבכנסת הזו, העשרים-וארבע, ניישר קו עם שווייץ ועם מדינות אחרות ונתקדם בנושא הזה.

מוסי רז: דבר נוסף שרציתי להעלות, וזה קשור מאוד לבריאות הלב: ביום שלישי בשבוע הבא מציין העולם את היום הבין-לאומי למלחמה בעישון.

מוסי רז: בישראל מתים בשנה, כל שנה, לפי משרד הבריאות, 8,000 איש מעישון.

מוסי רז: לפי ארגון הבריאות העולמי אנחנו מדברים על יותר מחמישה מיליון איש בשנה שמתים מעישון בעולם.

מוסי רז: הקשר בין עישון למחלות לב, אדוני היושב-ראש, הוא כל כך ברור.

מוסי רז: מי שמעשן בממוצע יותר מקופסה ביום, קופסה ומעלה, הסיכון שלו למחלת לב הוא פי ארבעה וחצי.

מוסי רז: מי שמעשן בממוצע שתי קופסאות ומעלה – אין הרבה כאלה, אבל יש – הסיכוי שלו למחלת לב הוא פי תשעה מהסיכון של בן אדם שלא מעשן.

מוסי רז: אפילו אחד שמעשן ככה מדי יום כמה סיגריות, ככה בקטנה, הסיכון שלו יותר גבוה ב-60%.

מוסי רז: כל אלה נתונים של האגודה למלחמה בסרטן בישראל.

מוסי רז: אני רוצה להביא בשבוע הבא הצעת חוק שוועדת הכלכלה כבר אישרה לקריאה שנייה ושלישית.

מוסי רז: אני מקווה שנמצא את הזמן להביא אותה לכאן בשבוע הבא ביום הבין-לאומי למלחמה בעישון.

מוסי רז: זו הצעה שהוגשה לראשונה, אדוני היושב-ראש, לפני 50 שנה, ב-1972, על ידי חברת הכנסת חייקה גרוסמן, ואני הגשתי אותה בפעם הראשונה בשנת 2000, לפני 22 שנה, והיא אוסרת לחלוטין פרסום סיגריות וטבק בעיתונות הכתובה.

מוסי רז: הגיע הזמן שנשים סוף לפרסום כלי הרצח הגדול בהיסטוריה.

מוסי רז: זה עבר פה בקריאה הטרומית ובראשונה.

מוסי רז: בקריאה הראשונה זה עבר פה אחד; בקריאה הטרומית היו אומנם שניים שהתנגדו.

מוסי רז: יש לזה תמיכה של כל משרדי הממשלה, כל סיעות הבית, אני מאמין, כל חברי הכנסת בבית, והגיע הזמן שנעביר את ההצעה הזו.

מוסי רז: לפי מחקרים, עצם מניעת הפרסום יכול להוריד במצטבר בתוך שנים כ-4% ממספר המעשנים ולהציל כך מאות אנשים ממוות.

מוסי רז: תודה.

מיקי לוי: תודה רבה.

מיקי לוי: אם כך, השר עיסאווי פריג', בשם שר הבריאות, בבקשה.

עיסאווי פריג': אדוני היושב-ראש, חברים יקרים, טוב שיש לנו זמן גם להתעסק בדברים אחרים מלבד קואליציה–אופוזיציה ופוליטיקה, נושאים שהם בעצם חשובים יותר מכל דבר אחר, לדעתי.

עיסאווי פריג': אני משיב בשמו של שר הבריאות ומשרד הבריאות.

עיסאווי פריג': לוקחים חלק ביום המודעות למחלות לב.

עיסאווי פריג': מחלות לב נגרמות ממחלה של העורקים הגורמת להתקפי לב ומוות פתאומי.

עיסאווי פריג': בעבר מחלות הלב היו גורם התמותה הראשון, אולם בשני העשורים האחרונים חלה ירידה בתמותה בקרב גברים ונשים, אם כי שיעור התמותה בקרב הגברים היה ונשאר גבוה יותר.

עיסאווי פריג': הירידה בתמותה ממחלות לב בישראל בולטת במיוחד ביחס לרוב מדינות ה-OECD, שבהן מחלות הלב הן עדיין גורם התמותה הראשון, לפני מחלת הסרטן.

עיסאווי פריג': הדבר נובע בעיקר מכך שבישראל נעשות פעולות צנתוריות רבות יחסית למדינות ה-OECD.

עיסאווי פריג': הירידה בתמותה ממחלות הלב בישראל היא תוצאה ישירה של נגישות מיידית לטיפול ביחידות צנתורי הלב, הנמצאות בכל מרכז רפואי פרט לאילת.

עיסאווי פריג': סיבות נוספות לירידה בתמותה הן טיפול תרופתי מיטבי לאחר אירוע לב, מעקב בקהילה ושיקום הלב.

עיסאווי פריג': המעקב לאחר אירוע לב כולל טיפול בגורמי סיכון כמו יתר לחץ דם, סוכרת, יתר שומני הדם, עישון, השמנת יתר, תזונה לקויה והיעדר פעילות גופנית.

עיסאווי פריג': כל אלה נעשים על ידי רופאי הקהילה ובמסגרת שיקום הלב.

עיסאווי פריג': למרות שעלותו של שיקום הלב כלולה בסל הבריאות, רק כרבע מהחולים הזכאים לשיקום לב זוכים להשתתף בתוכניות השיקום.

עיסאווי פריג': הדבר נובע בעיקר מהתשלום הנמוך שהקופות מקציבות לשיקום – נמוך בהרבה ממה שהוקצב – דבר שהופך טיפולים אלו ללא כדאיים כלכלית.

עיסאווי פריג': אחד הפתרונות הקיימים לחולים יציבים היא שיקום לב במעקב מרחוק באמצעות שעון דופק חכם.

עיסאווי פריג': תוכנית זו החלה לפעול על פי הקריטריונים שנקבעו על ידי משרד הבריאות.

עיסאווי פריג': הפרעות בקצב הלב, שאינן מאפשרות את פעילותו האפקטיבית, עלולות לגרום למוות פתאומי.

עיסאווי פריג': הטיפול החשוב ביותר למניעת תופעה זו הוא שימוש בדפיברילטור בדקות הראשונות לאחר האירוע.

עיסאווי פריג': בישראל קיימת מודעות להצבת דפיברילטורים חצי אוטומטיים, שהפעלתם פשוטה ועלותם קטנה יחסית.

עיסאווי פריג': משרד הבריאות פעל ופועל רבות להנגשתם של מכשירים אלו במרחב הציבורי.

עיסאווי פריג': בין היתר, המשרד מתקצב פרויקט משותף להצבת מכשירים אלו במאות יישובים ברחבי הארץ, ובעיקר בפריפריה.

עיסאווי פריג': אי-ספיקת לב היא מחלה נפוצה, ונגרמת מהפרעות בתפקוד שרירי הלב, לרוב בגלל אוטם שריר הלב, דלקות, מומי לב מולדים ועוד.

עיסאווי פריג': עד לאחרונה אי-ספיקת לב מתקדמת הייתה כרוכה בשיעור תמותה גבוה, אך שימוש בתרופות חדשניות הביא לשיפור משמעותי בתחלואה ולירידה בתמותה.

עיסאווי פריג': מדובר בתרופות חדשניות שפותחו במקור לטיפול בסוכרת ונמצא שהן יעילות ביותר גם לטיפול באי-ספיקת לב.

עיסאווי פריג': לחולים הלוקים באי-ספיקת לב הנזקקים להשתלת לב, משאב נדיר יחסית, יש אפשרות להשתיל משאבה התומכת בלב הכושל, LVAD, שיכולה לתת פתרון עד שיימצא לב מתאים להשתלה.

עיסאווי פריג': בתקופת הקורונה מערכת הבריאות למדה על השפעת המחלה והחיסונים על שריר הלב.

עיסאווי פריג': השפעת הקורונה על שריר הלב חמורה בהרבה מהשפעת החיסונים, אשר ברובם הגדול של המקרים, הבודדים יחסית, חלפה בתוך שבועות בודדים.

עיסאווי פריג': לסיכום, הקרדיולוגיה בישראל היא מהטובות בעולם, קלינית ומחקרית.

עיסאווי פריג': הדבר בא לידי ביטוי בפרסומים הרבים, כנסים מדעיים, פיתוחים טכנולוגיים, וכאמור לעיל, גם בירידה בתמותה ממחלות לב.

עיסאווי פריג': עם זאת, עדיין יש מקום לפעילות רבה, בעיקר בתחום המניעה וקידום אורח חיים בריא.

עיסאווי פריג': במסגרת זו הקצה משרד הבריאות לרשויות המקומיות בשנת 2022 תקציב בסך כ-15 מיליון שקל עבור התוכנית "אפשריבריא".

עיסאווי פריג': תקציב זה ינוצל לתוכניות התערבות שונות בתחומים של צמצום העישון ונזקיו, תזונה בריאה, עידוד פעילות גופנית ועוד.

עיסאווי פריג': משרד הבריאות פרסם קול קורא להשתתפות בתוכנית זו וזכו בה 77 רשויות מקומיות, לעומת 54 רשויות שהשתתפו בשנת 2021.

עיסאווי פריג': בנוסף, מתקיים שיתוף פעולה עם משרד החינוך לקידום תוכניות בריאות בבתי הספר שמטרתן להנחיל עקרונות של אורח חיים בריא מגיל צעיר.

עיסאווי פריג': לאחרונה משרד הבריאות היה שותף באישור צו מיסוי על סיגריות אלקטרוניות ובקידום הצעת חוק של ידידנו חבר הכנסת מוסי רז לביטול החרגת פרסום מוצרי עישון בעיתונות המודפסת.

עיסאווי פריג': במקביל משרד הבריאות ממשיך לקדם תכנים למניעת עישון בקרב כלל האוכלוסייה עם שותפים רבים ולחזק את שירותי הגמילה מעישון הניתנים על ידי קופות חולים.

עיסאווי פריג': אלו הדברים שמשרד הבריאות העביר לנו.

עיסאווי פריג': תודה, אדוני היושב-ראש.

מיקי לוי: תודה לשר פריג'.

מיקי לוי: הודעה למזכיר הכנסת, בבקשה.

דן מרזוק: ברשות יושב-ראש הכנסת, אני מתכבד להודיעכם, כי הונח אתמול על שולחן הכנסת – הסכם בין ממשלת מדינת ישראל לבין ממשלת הרפובליקה ההלנית בדבר שיתוף פעולה בתחום התיירות.

דן מרזוק: עוד הונחו אתמול מסקנות ועדת הכלכלה בעקבות דיון מהיר בהצעתו של חבר הכנסת אלון טל בנושא: דיווח לוקה בחסר של הקרן לשטחים פתוחים לכנסת.

דן מרזוק: נוסף על כך הונחו היום הודעות השר במשרד האוצר על מסקנות ועדת הבריאות בעקבות דיון מהיר בהצעתם של חברי הכנסת אוסאמה סעדי ויעל רון בן משה בנושא:

דן מרזוק: טיפול נמרץ בישראל – מעט מדי מיטות, פחות מדי צוותים וחולים שנדחקים החוצה; על מסקנות ועדת הכלכלה בעקבות דיון מהיר בהצעתו של חבר הכנסת אלי כהן בנושא: מתווה הגרלות צ'אנס של מפעל הפיס; על מסקנות ועדת הכלכלה בעקבות דיון מהיר בהצעתם של חברי הכנסת עופר כסיף ומיכל רוזין בנושא:

דן מרזוק: היקפי מעורבות ילדים מהחברה הערבית בתאונות בכלל ובתאונות דרכים בפרט; על מסקנות ועדת הפנים והגנת הסביבה בעקבות דיון מהיר בהצעתם של חברי הכנסת יעקב אשר, משה ארבל, אוסאמה סעדי, אבי מעוז ויבגני סובה בנושא:

דן מרזוק: חידוש חלוקת הכרטיסים הנטענים לרכישת מזון ומוצרים חיוניים למשפחות מוחלשות, כפתרון יוקר המחיה; על מסקנות הוועדה לביטחון הפנים בעקבות דיון מהיר בהצעתו של חבר הכנסת מכלוף מיקי זוהר בנושא:

דן מרזוק: ההפקרות הסביבתית בנגב; על מסקנות ועדת הבריאות בעקבות דיון מהיר בהצעתם של חברי הכנסת מופיד מרעי, אחמד טיבי וטטיאנה מזרסקי בנושא:

דן מרזוק: כישלון וחוסר מוכנות מערכת הבריאות בישראל במענה לטיפול בכוויות; על מסקנות ועדת הכלכלה בעקבות דיון מהיר בהצעתם של חברי הכנסת אופיר כץ, ג'ידא רינאוי זועבי וצבי האוזר בנושא:

דן מרזוק: סיוע למורי דרך שפרנסתם נפגעה אנושות ממגפת הקורונה.

דן מרזוק: כמו כן הונחו היום על שולחן הכנסת הודעות השר במשרד האוצר על מסקנות ועדת הפנים והגנת הסביבה בעקבות דיון בהצעתה של חברת הכנסת גילה גמליאל בנושא: מדיניות לאומית לשמירה על שטחים פתוחים; על מסקנות ועדת הפנים והגנת הסביבה בעקבות דיון בהצעתם של חברי הכנסת ישראל אייכלר ודסטה גדי יברקן בנושא:

דן מרזוק: סכנת חיים ממשית ואובדן רכוש ללא פיצויים לדיירי מבנים המצויים בסכנת קריסה.

דן מרזוק: נוסף על כך הונחה היום על שולחן הכנסת הודעת שרת החינוך על מסקנות הוועדה המיוחדת לזכויות הילד בעקבות דיון מהיר בהצעתם של חברי הכנסת מיקי מכלוף זוהר ושמחה רוטמן בנושא:

דן מרזוק: חיי ילדינו בסכנה: הקלות הבלתי-נסבלת של העסקת מטפלות לגיל הרך ללא הכשרה.

דן מרזוק: עוד אודיע

דן מרזוק: כם כי בהתאם לסעיף 96 לתקנון הכנסת, הודיע יושב-ראש הכנסת חבר הכנסת מיקי לוי כי הוא חוזר בו מהצעות חוק שהיה שותף להן עם מציעים אחרים.

דן מרזוק: כמו כן הודיע חבר הכנסת יעקב מרגי כי הוא חוזר בו מהצעת חוק לתיקון פקודת הדיג (איכון ספינות דיג), התשפ"א–2021, שמספרה פ/2077/24.

דן מרזוק: כמו כן הודיעה חברת הכנסת עידית סילמן כי היא חוזרת בה מהצעת חוק שיפוט בתי דין רבניים (נישואין וגירושין) (תיקון – מינוי נציגות ציבור), התשפ"ב–2022, שמספרה פ/3604/24, ומהצעת חוק לצמצום השימוש בשקיות נשיאה חד-פעמיות (תיקון – היטל על שקית נשיאה חד-פעמית), התשפ"ב–2022, שמספרה פ/3120/24.

דן מרזוק: לבסוף, הונחה היום על שולחן הכנסת הצעת החלטה בדבר תיקון טעויות בחוק התוכנית הכלכלית (תיקוני חקיקה ליישום המדיניות הכלכלית לשנות התקציב 2021 ו-2022), התשפ"ב–2021.

דן מרזוק: תודה.

מיקי לוי: תודה רבה למזכיר הכנסת.

מיקי לוי: אם כך, תם סדר-היום.

מיקי לוי: הישיבה הבאה תתקיים מחר, יום רביעי, כ"ד באייר התשפ"ב, 25 במאי 2022, בשעה 11:00.

מיקי לוי: ישיבה זו נעולה.